Drie vas wat skilpad, bokkie wil verkwansel(Foto: Verskaf) Drie mans wat in afsonderlike voorvalle onderskeidelik ŉ skilpad en ŉ steenbokkie in Bloemfontein probeer verkoop het, is in hegtenis geneem. Volgens die Bloemfonteinse Dierebeskermingsvereniging (DBV) het hy in die afgelope week verskeie oproepe gekry oor ŉ man wat ŉ skilpad by die Bloemfonteinse skouterrein vir R200 probeer verkoop het. Hy is intussen in hegtenis geneem en sal binnekort in die hof verskyn vir oortreding van die Dierebeskermingswet asook die Vrystaatse ordonnansie op natuurbewaring. Nog twee mans is ook in Bloemfontein in hegtenis geneem nadat hulle ŉ steenbokkie, wat net ŉ paar maande oud is, aan ondernemings in die suide van die stad probeer verkoop het. Hulle sal ook na verwagting binnekort op dieselfde aanklagte in die hof verskyn. (Foto: Verskaf) “Ek hoop dit sal as ŉ waarskuwing aan alle Suid-Afrikaners dien dat die aanhou of verkoop van ons inheemse natuurlewe sonder ŉ permit onwettig is en sou jy in die Vrystaat gevang word, kan jy stewige boetes en tronkstraf opgelê word,” het inspekteur Werner Botha gesê. Die aanhou van wilde diere, selfs as huishoudelike troeteldiere, is onwettig sonder ŉ permit en kan boetes van tot R100 000 of gevangenisstraf van 10 jaar ingevolge die Vrystaatse natuurbewaringsordonnansies tot gevolg hê. Die skilpad wat by die skouterrein gevind is, is in ŉ sak geplaas en het tekens van dehidrasie getoon nadat dit vir ŉ lang tyd in die son gehou is. Die steenbokkie, wat Bambi gedoop is, is in ŉ swak toestand en sal veeartsenykundige sorg benodig om ten volle te herstel. Die Bloemfonteinse DBV het die lede van die publiek wat hulle met die ondersoeke bygestaan het, bedank.